
[bookmark: TextBodyBegin]Evropski parlament,
–	ob upoštevanju členov 150(5) in 136(4) Poslovnika,
A.	ker je v poročilu Komisije o Turčiji za leto 2025 ugotovljeno, da je okolje za svobodo in pluralnost medijev omejeno; ker se pojavlja zaskrbljenost zaradi pridržanja in deportacij tujih novinarjev;
B.	ker je bilo v zadnjih letih vsaj 300 tujih krščanskih pastorjev, misijonarjev in njihovih družinskih članov izgnanih iz Turčije in jim je bil zavrnjen ponovni vstop z uporabo upravnih ukrepov N-82 in G-87, ko so bili brez dokazov, sojenja ali učinkovitih pravnih sredstev opredeljeni kot grožnja državni varnosti;
C.	ker so neodvisnega iranskega samostojnega novinarja Kaveha Taherija, ki mu je UNHCR priznal status begunca, 26. januarja 2026 pridržali, zdaj pa mu grozita deportacija in politični pregon v Iranu; ker so turški mejni policisti 20. januarja 2026 ustrelili novinarja Nujana Malo Hasana, medtem ko je poročal o protestih; ker so bili deportirani že tudi drugi novinarji, med drugim dopisnik BBC Mark Lowen, drugi, kot na primer francoski novinar Raphaël Boukandoura, pa so bili aretirani in jim grozi deportacija; 
D.	ker naj bi bili kristjani najbolj preganjana verska skupina na svetu; ker nepriznavanje in neobravnavanje tega dejstva spodkopava verodostojnost mednarodnih prizadevanj za zaščito svobode veroizpovedi ali prepričanja;
E.	ker Evropsko sodišče za človekove pravice obravnava več povezanih zadev, vključno z zadevo Wiest proti Turčiji;
F.	ker preoblikovanje Hagije Sofije v mošejo, uničevanje krščanskih cerkva in stalen pritisk na krščanske skupnosti kažejo na širši in sistematičen vzorec omejevanja temeljnih svoboščin, vključno s svobodo izražanja in svobodo veroizpovedi; 
1.	ostro obsoja ciljno usmerjene izgone tujih novinarjev in tujih kristjanov, ki se izvajajo pod neutemeljeno pretvezo državne varnosti in brez ustreznega postopka; obžaluje, da je dostop do dokazov otežen in da ni smiselnega sodnega nadzora;
2.	izraža neomajno podporo kristjanom in potrjuje, da je treba v skladu z mednarodnim pravom o človekovih pravicah v celoti zaščititi in podpirati svobodo veroizpovedi ali prepričanja, tudi pravico do izražanja vere posamično ali v skupnosti ali do spremembe vere, brez diskriminacije ali vmešavanja državnih organov;
3.	meni, da ti načrtni izgoni potekajo v širšem okviru nazadovanja demokracije, spodkopavanja neodvisnosti sodstva, inkriminacije oporečništva in napadov na civilno družbo;
4.	poziva Turčijo, naj nemudoma preneha vse oblike sodnega in upravnega nadlegovanja tujih novinarjev, ki ga pogosto izvaja pod pretvezo državne varnosti; izraža globoko ogorčenje nad prijavljenimi primeri samovoljnih aretacij in pridržanj; poziva Turčijo, naj nemudoma ustavi postopke za deportacijo Kaveha Taherija in vseh drugih tujih novinarjev; zahteva prekinitev vseh sodnih postopkov zoper švedskega novinarja Joakima Medina in vse novinarje, ki so bili obsojeni zaradi opravljanja svojega dela;
5.	se strinja z oceno iz poročila o Turčiji za leto 2025 v zvezi z omejevalnim okoljem za novinarje in kritične glasove;
6.	izraža solidarnost s turškimi novinarji, ki kljub številnim zlorabam še naprej neodvisno poročajo; poziva Evropsko komisijo, naj poveča podporo za neodvisne medije;
7.	poziva Turčijo, naj nemudoma preneha uporabljati upravnovarnostni kodi N-82 in G-87, naj predloži posamezne utemeljene odločitve na podlagi neodvisnega sodnega nadzora in omogoči vrnitev samovoljno izgnanih oseb;
8.	poziva podpredsednico/visoko predstavnico in Komisijo, naj v političnem dialogu s Turčijo sistematično opozarjata na te pomisleke in razmislita o ciljno usmerjenih ukrepih, če se bodo te zlorabe nadaljevale;
[bookmark: _Hlk221786291]9.	naroči svoji predsednici, naj to resolucijo posreduje Svetu, Komisiji, podpredsednici/visoki predstavnici, državam članicam ter vladi in parlamentu Turčije.

